Ασκάνιος

Στην ελληνική και τη ρωμαϊκή μυθολογία με το όνομα **Ασκάνιος** είναι κυρίως γνωστός ο πρωτότοκος γιος του Τρωαδίτη ήρωα Αινεία και της Κρέουσας. Η βασιλεία του στους Λατίνους ήταν σύμφωνα με την συμβατική ιστορική χρονολόγηση την περίοδο (1176 π.Χ. - 1138 π.Χ.). Κατά την αρχαιότερη παράδοση, ο Ασκάνιος οδηγήθηκε μετά την άλωση της Τροίας από τον πατέρα του, μαζί με τη μητέρα του και τον παππού του έξω από την πόλη. Για ένα διάστημα ο Ασκάνιος βασίλευσε στην Προποντίδα και μετά επέστρεψε στην Τροία μαζί με τον Σκαμάνδριο, τον γιο του `Εκτορα, για να επανιδρύσουν την πόλη. Σύμφωνα με άλλη παράδοση, ο Ασκάνιος πήγε με τον Αινεία και τους Αινειάδες στην Ιταλία. Στα γερατειά του, κατά την εκδοχή αυτή, ο Αινείας πήρε τον γιο του και ξαναγύρισαν στην Τροία, όπου ο Αινείας βασίλευσε μέχρι τον θάνατό του, αφήνοντας μετά τον θρόνο στον Ασκάνιο.

## Μυθολογία

Ο Βιργίλιος έγραψε ότι ο Ασκάνιος ονομαζόταν και *"Ίουλος"* γενάρχης της Ιουλίδας γενιάς από την οποία καταγόταν και ο Ιούλιος Καίσαρ. Ο Διονύσιος ο Αλικαρνασσεύς αντίθετα έγραψε ότι το αυθεντικό όνομα του Ασκάνιου ήταν *"Ευρυλέων"* και το άλλαξε σε *"Ασκάνιος"* μετά την απόδραση του από την Τροία. Ο Διονύσιος αναγνώρισε ωστόσο τον Ιούλιο ως γιο του Ασκάνιου ο οποίος μετά τον θάνατο του Ασκάνιου αμφισβήτησε την διαδοχή της Άλμπα Λόνγκα από τον Σίλβιο.
Ο Βιργίλιος στην *[[Αινειάδα]]* ασχολείται αρκετά με τη νεαρή ηλικία του Ασκανίου. Για τα εφηβικά του χρόνια, διηγείται ότι πήρε μέρος στους αγώνες που έγιναν προς τιμή του παππού του, του Αγχίση. Από όλες τις περιγραφές, ο Ασκάνιος εμφανίζεται ως το χαϊδεμένο παιδί του πατέρα του, όσο και το αγαπημένο εγγόνι της γιαγιάς του, της θεάς Αφροδίτης. Με τον θάνατο του πατέρα του Αινεία ο Ασκάνιος έγινε βασιλιάς των Λατίνων, ο Ετρούσκος βασιλιάς Μεζέντιος βρήκε τότε την ευκαιρία να πολιορκήσει την πρωτεύουσα τους Λαβίνιο. Ο Μεζέντιος κατέλαβε προσωρινά το Λαβίνιο αναγκάζοντας την πόλη να του πληρώνει ετήσιο φόρο υποτέλειας αλλά με την αποχώρησε του ο Ασκάνιος προχώρησε σε αντεπίθεση, τον συνέτριψε σκοτώνοντας τον γιο του Λαύσο, κατόπιν ο Μεζέντιος έγινε υποτελής του. Ο Τίτος Λίβιος έγραψε ότι τριάντα χρόνια μετά την ίδρυση του Λαβίνιου ο Ασκάνιος ως νέος βασιλεύς ίδρυσε νέα πρωτεύουσα την Άλμπα Λόνγκα στην οποία μετέφερε τους Λατίνους. Στην Ιταλία ο Ασκάνιος, γνωστός σύμφωνα με τον Βιργίλιο και ως **[[Ίουλος (μυθολογία)|Ίουλος]]**, κυβέρνησε την νέα του πρωτεύουσα μέχρι τον θάνατο του, τον διαδέχθηκε ο ετεροθαλής αδελφός του Σίλβιος.

## Δείτε επίσης

* Ο παραπάνω Ασκάνιος δεν αναφέρεται στα ομηρικά έπη. Αντιθέτως, στην *[[Ιλιάδα]]* αναφέρονται δύο άλλα πρόσωπα με το ίδιο όνομα να πολεμούν στο πλευρό των Τρώων κατά τον Τρωικό Πόλεμο: ο γιος του Ιπποτίωνα από τη Μυσία (Ν 792) και ένας Φρύγας από ομώνυμη περιοχή («Ασκανία») της Φρυγίας (Β 862).
* Ο αστεροειδής **12649 Ασκάνιος** (12649 Ascanios), που ανακαλύφθηκε το 1977 και ανήκει στην Τρωική Ομάδα, πήρε το όνομά του από αυτό το μυθικό πρόσωπο.

## Παραπομπές


## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 201
* Κρουσίου: *Λεξικόν Ομηρικόν*, διασκευή από την 6η γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 135

## Εξωτερικοί σύνδεσμοι
* 

Ασκανιος
Ασκανιος
Ασκανιος